
Irma Mulder vee sweetdruppels van haar voorkop af en haal diep asem. Die lug in Nelspruit is druk en warm, ’n skerp kontras met die koel lugversorgde ruimtes waarin sy die afgelope paar maande geleef het. Om haar neem sy die kalm stilte van die omgewing in. Die voëls in die bome se mengelkoor dra ’n rustigheid na haar oor wat sy lanklaas ervaar het. Die hartjie van die Laeveld is soos tuiskoms.

Sy trek haar swaar koffer oor die klipperige voetpad van die hek af tot by die voordeur. Die klippe is ongelyk, maar die bekende ritme van haar voetstappe oor die paadjie is vir haar gerusstellend. Sy voel ’n diepe dank-baarheid om weer hier te wees. Die laaste paar maande in Hollywood was opwindend, maar ook uitputtend. Die blink ligte, konstante kameras en die vloed van mense het haar uitgeput, al het sy ook geleer van die verfilming van TV-produksies en gegroei as skrywer. Hollywood was soos ’n droom − maar een wat haar vasgevang het in ’n maalstroom van verantwoordelikhede en verwag-tings. Daar was min tyd vir haarself en sy het begin hunker na die eenvoudige dinge − die rustigheid van haar eie huis, die bekende gesig van haar gunsteling koffiekoppie op die kombuistoonbank, die skoon reuk van die tuin nadat dit gereën het.

Sy ruil hande en trek die koffer klik-klik tot op die geteelde stoep, waar die metaalwielietjies uiteindelik tot stilstand kom. Sy staan ’n oomblik stil, uitasem kyk sy om haar. Die tuin lyk net so mooi soos sy dit onthou het – die plante en struike is in volle blom en die lug is swanger met die reuk van jasmyn. Sy glimlag; ’n vredige gevoel vul haar hart. Hier in die natuur en eenvoud voel sy weer heel.

Irma grawe in haar handsak vir haar sleutels, haar vingers gly oor die bekende voorwerpe − haar beursie,  lipstiffie, haar paspoort wat steeds die nasmaak van avontuur inhou. Eindelik vind haar vingers die bossie sleutels. Die bekende klik van die slot troos haar. Sy stoot die deur oop en staan ’n oomblik stil. Die laatmiddagson skyn deur die kleurfilm van die sitkamervensters en verwelkom haar; dit ruik na hout en stof. Haar blik gly deur die voorportaal na die woonkamer waar die meubels haar soos ou vriende inwag. Die warm, vertroude atmosfeer laat haar vergenoegd sug. Dit is hiér waar sy hoort. Sy laat haar hande oor die deurkosyn gly, voel die gladde, koel hout onder haar vingers en glimlag. Alles is net soos sy dit onthou − die rusbank in die hoek, die boekrak vol van haar gunstelingboeke, die hart van haar huis en die klein kombuis.

“Tuis,” fluister sy.

Die hotelkamers en selfs die woonstel in Hollywood, het ’n mate van gerief gebied, maar dit was nooit haar huis nie. Dit was bloot ’n dak en mure waar sy geslaap het, waar sy tyd kon deurbring, maar nooit waar haar siel kon rus nie. Hier, in haar eie huis, voel sy weer volkome tuis.

Sy haal diep asem, ’n tevrede glimlag speel om haar mondhoeke. Maar daar is nog werk om te doen − haar koffers moet almal ten minste ’n plek in die voorportaal kry voordat sy werklik kan begin ontspan.

Die Uber-bestuurder was hulpvaardig genoeg om die vrag bagasie darem tot binne die sekuriteitshek te bring. Sy het hom natuurlik ’n ruim fooi gegee − ’n klein prys om te betaal vir die ekstra moeite.

Maar nou is sy alleen en die stapel tasse en sakke lyk skielik intimiderend. Sy was gewoond aan ’n span mense wat gereed was om haar te help, maar hier, in die privaatheid van haar eie huis moet sy self die taak aanpak.

Irma kyk misnoeg na die bagasie wat by die hek staan. Buiten die enorme addisionele fooi wat sy op die lughawe moes betaal om al die bagasie op die vlug te neem en die Uber-bestuurder se volgepakte motor van Johannesburg tot hier, voel die taak nou nog groter en moeiliker as wat sy haar voorgestel het. Sy is wraggies nie lus om die pakkasie in te sleep of dra nie, maar nou-ja, wat is die alternatiewe keuse ... Haar skouers trek onwillekeurig tot by haar ore.

Sy vee haar hare agter haar oor in en begin die tasse en sakke die huis indra. Elke tas herinner haar aan ’n ander tyd in Hollywood − die groot een is propvol uitrustings wat sy na stylvolle restaurante en ander glansgeleenthede gedra het; nog een met haar elke dag se sterfunksie-klere en heelwat minder net by-die-huis-bly klere. ’n Kleiner tas is gevul met die draaiboeke wat sy ure lank instudeer het. Ten laaste is dit die sak vol geskenke wat sy vir haar vriende in Suid-Afrika gebring het. Met elke tree voel sy hoe sy die laaste paar maande agter haar loslaat, soos ’n swaar jas wat sy uittrek.

Sy plaas die volgende koffer op sy wiele en trek die handvatsel uit tot bo. Versigtig balanseer sy nog twee reissakke bo-op die tas en maak seker dat dit stewig sit. Met haar ander hand tel sy die groot winkelsak met geskenke op. 

Sy laat die spul in die voorportaal en loop terug om die res in te dra. Stadigaan begin die huis vul met haar bagasie en met elke stuk wat sy indra, voel sy ’n stukkie meer ontspanne. Sy sal later uitpak − nou wil sy net die gevoel van tuiswees geniet. Die afgelope twee weke in Los Angeles was ’n kombinasie van inkopies, museumbesoeke en net lekker vakansie hou. Dit was ’n welverdiende verposing na die harde werk in Hollywood.

Hugo ... Irma se gedagtes dwaal. Dis mislik dat Hugo haar nie by die lughawe kom haal het soos hulle afgespreek het nie. Nog erger is dat hy die afgelope paar weke, ondanks die feit dat hy haar boodskappe gelees het, nie die moeite gedoen het om haar te antwoord nie. Sy is ontsteld, maar dwing haarself om nie te veel daarin te lees nie. 

Miskien het hy eenvoudig vergeet of was te besig, troos sy haarself, alhoewel daar ’n knaende gevoel van onrustigheid is wat sy nie kan afskud nie.

Irma stap weer uit om die advertensies en koerante uit haar oorvol posbus te gaan haal. Haar frons verdiep. Zelma was veronderstel om die pos te versorg en seker te maak dat die posbus leeg is sodat dit nie opvul terwyl sy weg is nie. Die posbus is egter oorvol gestop met advertensieblaaie en ongeleesde posstukke. Tog is die tuin versorg. Sy gaan haal haar motorsleutels en sluit die motorhuis oop. Haar kar is daar, maar sy wonder wanneer laas Zelma daarmee gery het, want dis effens stowwerig. Sy skakel die motor aan en die enjin vat dadelik. Terwyl sy die motor laat luier, bedink sy weer die verdwyning van haar vriendin ...

Waar is Zelma, kou die onrus aan Irma terwyl sy die swaar voordeur agter haar toemaak. Sy druk weer op Zelma se nommer. 

Niks.

Sy spoel die ketel uit en skakel dit aan. Koffie, dit is wat sy nou nodig het.

Haar selfoon lui gedemp in haar handsak. 

“Irma Mulder,” antwoord sy. 

Dit is die sekuriteitsmaatskappy wat bevestig dat sy die alarm afgeskakel het. Sy bedank hulle vir hul deeglike diens en gee haar wagwoord. 

Die lang vlug terug na Suid-Afrika en die onpersoonlike Uber-rit na Nelspruit het haar lyf seer en styf gelaat. Met haar koppie koffie in die hand, gaan sit sy by die kombuis-eiland en begin deur die pos blaai. Niks belangriks nie, net ’n paar ou uitgawes van die plaaslike koerant, effens gekreukel tussen die res van die pos. Die hoofopskrif van een van die koerante vang haar oog − Nog ’n vermiste persoon! Sy plaas dit in die mandjie saam met die ander uitgawes wat wag om gelees te word.

“Waar is Hugo en belangriker − waar is Zelma?” praat sy hardop terwyl sy die sitkamergordyne oopskuif. Sy staan stil en begin ’n boodskap tik om Hugo in te lig dat sy veilig by die huis is, maar skrap dit weer. Haar laaste paar boodskappe het immers geen reaksie ontlok nie. ’n Koue knop begin in haar maag groei. 

Sy fokus op die bagasie en dra dit kamer toe. Binne ’n kort tydjie is haar klere en toiletware weggepak. Die geskenke wat sy vir Hugo en Zelma saamgebring het, plaas sy sorgvuldig in haar besemkas voordat sy haar vuil wasgoed in die masjien te sit. Haar aankope, wat ornamente en dekoritems insluit, word een vir een uitgepak. Elke item bring ’n herinnering aan haar tyd in Los Angeles en sy geniet dit om daardie oomblikke weer te herleef.

Die afgelope paar maande het Irma haarself in Hollywood bevind, waar sy aan die skryf en verfilming van ’n televisiereeks oor ’n reeksmoordenaar gewerk het. Dit was ’n geleentheid wat sy met beide hande aangegryp het, ten spyte van die tragiese gebeure in Kaapsehoop wat tot die vroeë einde van die skryfkompetisie gelei het. Soveel lewens is onnodig geneem as gevolg van ander se gierigheid, tog is sy gevra om voort te gaan met die projek; sy was vasbeslote om die beste werk van haar loopbaan te lewer.

Irma glimlag breed terwyl sy terugdink aan die ervaring. “Absoluut fantasties,” mompel sy. 

Tydens die eerste ses maande van die projek was die meeste van die skryfwerk en verfilming in Suid-Afrika gedoen, met Nelspruit as die sentrale punt. Daarna het die span na Hollywood verhuis waar hulle vir meer as dertien maande aan die reeks gewerk het. Nou is alles gereed vir uitsending en sy kan nie wag om die finale produk op televisie te sien nie.

Sy glimlag onwillekeurig vir haar beeld in die spieël teen die muur. Haar vel is songebruin, haar hare kort geknip in ’n nuwe styl en sy het selfs ’n paar kilogram verloor deur saam met die produksiespan te oefen. Dit was nie net ’n professionele sukses nie, maar ook ’n persoonlike transformasie. Sy voel sterker, meer selfverseker. Dit was meer as ’n jaar van groei en ontdekking en sy is gereed vir wat ook al voorlê. 

Irma maak vir haar nog ’n koppie koffie. Sy skakel die sitkamerlig aan en stoot die glasdeure na die stoep groot oop en stap uit. Die son is reeds besig om te sak agter die berge en die dag wat vinnig uitloop, glans oranje voor haar. Sy gaan sit met haar koppie koffie op haar gunstelingstoel. Sy neem die natuurskoon voor haar met dankbaarheid in.

Irma sug sag. Sy het so baie verlang na die stoep in die maande wat verbygevlieg het. Terwyl sy die ring aan haar wysvinger stadig in die rondte draai, probeer sy haar gedagtes kalmeer. 

Die beloning vir haar werk aan die projek het meer as genoeg finansiële vryheid gebring om haarself te bederf, maar geen bedrag geld kan die rusteloosheid in haar stil nie. Sy staan op en gaan weer in na die veiligheid van haar huis. Sy sluit die groot deure en trek die gordyne toe, maar die onsekerheid volg haar soos ’n skaduwee.

Sy trek haar foon nader, haar gedagtes vol van Hugo en Zelma. Waar kan hulle wees? Hugo, wat andersins betroubaar was, het nie eers die moeite gedoen om haar op te laai nie. En Zelma, haar goeie vriendin wat so maklik was om mee oor die weg te kom, is ook stil. Dis asof die grond onder haar voete verdwyn het. Irma maak vir haarself nog ’n koppie koffie en dink aan die laaste gesprek wat sy met Zelma gehad het. Hulle het gelag, planne gemaak vir wanneer sy terug is, maar nou is daar net stilte.

Haar foon lui en dis Hugo se naam wat op die skerm.

“Irma,” antwoord sy, haar stem koud.

“Naand, Irma,” Hugo klink onrustig. “Ek sien jy is darem al by die huis.”

“Nie te danke aan jou nie. Maar ek is veilig tuis, ja,” haar woede net-net onder beheer.

“Jy is mooi groot, ek het geweet jy sal ’n plan kan maak. Jammer, ek was ... vasgevang by die kantoor,” maak Hugo verskoning.

Irma frons, sy kan die spanning in sy stem hoor. Dit is nie soos Hugo om haar so te vermy nie en kom direk tot die punt: “Weet jy dalk waar Zelma is? Ek kry haar nie gekontak nie en dis duidelik dat sy ook dae laas by my huis was. Het sy jou dalk laat weet hoekom sy nie meer die huis oppas nie?”

’n Lang stilte volg aan die ander kant voordat Hugo antwoord. “Ek was ’n paar dae gelede daar, so om en by ’n week en toe was alles nog reg ... Ek het net gehoor dat Zelma ... wel, dat sy as vermis aangegee is.”

Irma voel hoe die grond onder haar voete wegsak. “Vermis?” Haar stem bewe. “Hoekom het jy my nie vroeër daarvan vertel nie? Hugo, dit is Zelma!”

Hugo se reaksie is onverskillig, asof hy nie die erns van die situasie insien nie. “Ek het gedink dis dalk net ’n misverstand. Sy is dalk net weg vir ’n rukkie.”

Irma is stomgeslaan. “Weg vir ’n rukkie? Hoe kan jy so kalm wees? Zelma is nie sommer iemand wat net verdwyn nie.”

“Ek weet nie, Irma. Dinge is net ... dis net moeilik deesdae.”

Irma snak na haar asem en druk die foon dood. Paniek spoel oor haar, hoewel sy probeer kalm bly. Sy maak haar boodskappe oop en tik vinnig: 

“Waaroor is jy so geheimsinnig? Ek het met Uber teruggery. As jy oor jouself en jou tantrum is, kom drink koffie. Dit lyk my ons het nodig om te gesels.”

Sy sit die foon neer en staar na die donker wat buite haar vensters lê. Zelma is vermis en Hugo is apaties. Die spanning begin om haar vas te druk; sy moet iets doen.

Sy het na Hugo verlang. In die begin van die projek het hy nog gereageer en het hulle nog gereeld romantiese geselsies gehad. Maar mettertyd, soos wat die ses maande-projek al langer uitgerek het, het hy teruggetrek. Stil geraak. Sy was nie bekommerd nie, want sy het gedink hy is besig. Maar met die stiltes wat al hoe langer geword het, het sy begin twyfel. Het sy ’n fout gemaak?

Sy het geweet dat die hartstogtelike oomblikke voor haar vertrek, nie die tyd en afstand sou oorleef nie. Tog is sy omgekrap oor die feit dat die man so onseker oor homself is, dat sy die prys daarvoor moet betaal. Dit is onregverdig dat sy nou met al die onsekerheid moet sit terwyl hy net voortgaan met sy lewe, skynbaar onbewus is of ongeërg oor hoe sy voel.

Irma staan op en gaan skink ’n glas wyn in. Sy het uitgesien om hom op die lughawe te sien en moes vinnig ’n plan maak om by die huis te kom toe hy nie opdaag nie. Dis onvergeeflik om iemand iets te belowe en dan nie eers die ordentlikheid te hê om betyds te laat weet dat die guns nie gaan plaasvind nie.

Sy vat ’n groot sluk van die wyn en stap terug sitkamer toe. Guns se voet! Hy het daarop aangedring om haar lughawe toe te neem. Hy het haar belowe dat hy haar weer sou kom haal. Dis ’n belofte, nie ’n guns nie. As dit is hoe Hugo van Zyl sy beloftes nakom, is dit maar beter sy vind dit eerder vroeër as later uit, besluit sy vies en trek haar skootrekenaar nader.

“Mans is soos winter ...” 

Skootrekenaar op haar skoot, sit Irma haar e-pos en lees. Die laaste twee weke van haar verblyf in Los Angeles het sy min aandag aan haar persoonlike korrespondensie gegee. Haar gedagtes was by haar welverdiende vakansie. 

Haar oë val op die laaste e-pos en haar hart mis ’n slag. Dit is van Gary, die redakteur van die plaaslike koerant. Kort en kragtig, die boodskap vra om verskoning vir sy woede teenoor haar in die media na die reeksmoorde jare gelede. En dan die skokkende laaste sin: ‘Irma, ek het jou hulp nodig. Bel my asseblief!’

Irma staar na die skerm. Sou Gary besig wees met ’n nuwe plan om haar te teister? Is dit ’n poging van die koerant om inligting uit haar te lok oor die Hollywood-projek? Of is daar iets ernstigs aan die gang? Sy aarsel ’n oomblik. Dan besluit sy om hom tog te bel. 

Die foon lui skaars voordat dit oorgaan na sy stempos.

“Goeiedag Gary, dis Irma. Ek was op vakansie en het nou eers jou e-pos gesien. Skakel my asseblief terug,” sê sy, haar stem kalm, maar haar maag maak knope. 

Onrustig druk sy weer Zelma se nommer. Maar net soos vroeër, kry sy niks anders as die blikboodskap nie: ‘Die stemboks is vol. Probeer gerus later weer.’ Frustrasie steek sy kop uit, maar sy dwing haarself om rustig te bly. 

Sy soek haar foon en lees haar ander e-pos. Haar aandag verskuif na die stapel koerante op die kombuistoonbank. Zelma het volgens haar versoek elke week se koerante vir haar in die mandjie gepak sodat sy dit met haar tuiskoms kan lees. Zelma is gewoonlik pligsgetrou en sou haar nie net so ignoreer nie. Waarom die skielike stilte? Het haar foon gebreek? Is sy dalk siek?

Haar foon lui en Gary se naam en foto flits op die skerm − die bekende gesig van die tuiskoerant.

“Hallo, Gary,” sê sy ietwat ongemaklik. 

“Irma, dankie tog jy antwoord! Ek het al begin dink jy is een van die vermistes,” hy klink kortasem.

“Vermistes?” Irma se frons verdiep. “Ek was in Hollywood − Los Angeles − tot eergister,” verduidelik sy terwyl sy kombuis toe beweeg.

Sy hoor Gary hard asemhaal, asof hy aan die draf is. “Ek het die geleentheid gebruik om ’n bietjie langer te bly en te ontspan. Ek het nou net jou e-pos gesien,” vervolg sy.

“Dit was weke gelede,” kom Gary se stem terug tussen asemteue deur.

“Gary, as jy besig is om te draf, kan jy asseblief eers stilstaan? Ek kan jou nie mooi hoor nie,” sê sy geïrriteerd.

“Ek draf nie, Irma. Ek hardloop. Bly jy nog in dieselfde huis daar bo-op die berg?”

“Ja.”

“Ek is oor tien minute daar.” 

Irma se gedagtes is in chaos. Sy plaas die foon neer en haal bekers uit die kas − Gary sal seker hier wees teen die tyd dat die ketel kook. Sy haak die sleutels van die sleutelhouer af en sluit die voordeur oop. Wat kan so dringend wees? Sy wag in die koue aandlug, ’n onrustige gevoel in haar bors.

Soos sy verwag het, verskyn die motorligte binne minute by haar hek. Irma druk die afstandbeheer en wag totdat Gary inry. Sy laat die hek weer agter hom toegly. Hy kom vinnig nader terwyl hy oor sy skouer kyk hoe die hek stadig toemaak.

Irma se oë volg hom en sy is verbaas oor die transformasie in sy voorkoms. Sy hare is kort geknip, netjies versorg, en agtertoe gekam sonder om aan sy kop te kleef en hy het opvallend heelwat gewig verloor. Die man wat sy nou sien, is nie eens ’n afskynsel van die slapgat dronkgat toe sy nog vir hom as joernalis by die Tuis-koerant gewerk het nie. Nou is hy netjies geklee, gespierd, gesond en wel ... Hy is selfs effens aantreklik. Irma voel hoe sy bloos.

“Irma, ek het jou hulp nodig.”

“Gary, hoe gaan dit?” Sy merk spanning in sy houding. “Kom in, ek het die ketel aangesit.”

Gary volg haar die huis in. Sy sluit die voordeur agter hulle en stap vooruit kombuis toe. Sy draai haar weg van hom terwyl sy die koffie inskink.

“Drink jy nog melk?” vra sy terwyl sy vlugtig omkyk. 

“Ja, baie dankie.” Hy vryf oor sy hare en gaan sit by die kombuiseiland. “So, ek neem aan jy weet niks van wat hier aangaan nie?”

“Soos ek gesê het, ek het vandag eers teruggekom.” Sy plaas die bekers koffie op die eiland neer en gaan sit oorkant Gary. Sy sien hoe hy na die hoop koerante staar. 

“Buiten die feit dat my vriendin en sy is ook my huissitter, nie my oproepe antwoord nie, is my kêrel so vies dat dit lyk of ek nie meer in ’n verhouding is nie. En ek ’n seer lyf het van die lang vlug, gaan dit met my goed,” sê sy met ’n selfspottende glimlag. “Wat ook al hier in die dorp aangaan, het my heeltemal verby gegaan.”

Gary slurp aan sy warm koffie. “Kyk, ek is jammer oor die hele mediaoorlog van die verlede. Ek was kwaad vir jou. Jy het my net so gelos. Maar die saak waarvoor ek jou hulp nou nodig het, is belangriker. Tensy jy verkies dat ek eers op my knieë voor die almagtige Irma Mulder gaan ...” kap hy ’n bietjie sarkasties terug.

“Wil jy nou regtig ...” Irma stop haarself. Gary het ’n manier om haar die mure uit te dryf, maar vandag sal sy nie toelaat dat hy haar ontstel nie. “Waarmee kan ek jou help?”

Gary trek die mandjie met koerante nader en begin selektief deur die stapel te blaai. Hy vou die koerante een vir een oop en plaas dit voor Irma neer. Toe hy by die laaste koerant van ongeveer ’n week gelede kom, wys hy na die opskrif waar Zelma Jantjies as vermis aangegee word.

“Nee,” sê Irma en staar grootoog en oopmond na die hoofopskrif. “Ek het gehoor sy is dalk vermis.” Sy sluk stadig aan haar koffie terwyl sy die artikels deurkyk. “Dit is darem baie vreemd dat hier so baie mense vermis is ... net in ons dorp ... binne net ’n paar maande.”

“Nie net in ons dorp nie. Daar is ook mense uit Barberton wat weg is.” Hy maak sy selfoon oop en soek iets op die skerm. “Ek dink al hierdie vermistes is op een of ander manier gekoppel, net soos met jou vorige geval.” Hy maak sy foon toe en kyk weer na Irma. “Ek het vir jou alles gestuur wat ek het. Jy kan die e-pos later lees en self besluit.”

“Wat vreemd is, is dat Hugo my tot vandag niks van Zelma gesê het nie,” sê Irma en stoot die koerante van haar weg. “Ek het vir hom genoem dat ek bekommerd is omdat sy nie hier by die huis was nie. Wat presies wil jy hê moet ek doen?”

“Die polisie − wel, Hugo − is nie veel hulp nie,” antwoord Gary. “Hy het gesê hulle ondersoek die sake, maar hy is nie bereid om inligting met die publiek te deel nie. Ek weet hulle hanteer nie die vermiste mense se sake as een ondersoek nie.” Gary grinnik effens. “Wat is dit met jou en die Hugo-mannetjie? Ek het gedink julle twee sou al getroud wees.”

“Ons het net ’n maand voor my vertrek besluit om die verhouding ’n kans te gee wanneer ek terugkom, maar dit lyk of hy intussen van plan verander het. In elk geval, Hugo sou nie sê hy kyk na die sake as hy dit nie regtig doen nie.” Irma se linkerhand vou onwillekeurig in ’n stywe vuis. Iets is nie pluis nie.

Gary sit sy leë koffiebeker neer. “So jy gaan geen hulp van hom kry nie? Dis jammer, ek het gehoop om iemand met invloed by ’n ondersoekende beampte te kry om my te help.”

Irma glimlag skalks. “Gary, solank ons nie die wet oortree of inligting van die polisie weerhou nie, is daar geen rede hoekom ons nie self die saak kan ondersoek nie.”

Gary leun vorentoe, sy stem ernstig. “Nie ons nie, jy.”

“Ek? Wat presies bedoel jy?”

“Irma, ek het my lewe aansienlik in orde gekry terwyl jy weg was. Ek het nie net Tuis nie, maar ook die Barberton Nuus oorgekoop en tans is ek in onderhandeling om die Lydenburg koerant ook oor te neem. Die hele streek se koerante sal dan van een hoofkantoor af bestuur word − myne. Die kleiner kantore sal met ’n ysterhand bestuur word en al drie sal gekoppel wees aan die nuusblad wat ek geskep het om ons ten volle elektronies beskikbaar te stel. Ek het nuus-apps ontwikkel en sosiale mediablaaie vir die koerant geskep. Kom ons sê ek het net te veel ysters in die vuur en geen ervare joernaliste om my te help nie.”

Irma knik begrypend. “Baie geluk, dis ’n groot stap. Jy lyk ook heelwat beter, as ek dit mag sê.”

“Dankie, Irma.” Hy kyk haar met ’n fyn glimlag op en af. “Jy lyk self goed, ’n hele nuwe voorkoms, ek hou daarvan.” Dan raak hy weer ernstig. “Ek wil jou aanstel as vryskutskrywer. Ondersoek hierdie saak vir my. Jy kan enige artikels wat jy skryf vir my stuur en ek sal dit publiseer. As jy wil, sal ek selfs vir jou ’n spesiale misdaadbladsy skep.”

Irma skud haar kop stadig. “Ek het nie tyd om ’n joernalis te wees nie. Ek het my eie horisonne verbreed en om nou as joernalis te werk ...”

Gary onderbreek haar. “Nie ’n joernalis nie, Irma − ’n ondersoeker.”

Irma raap die koffiebekers op en staan ingedagte op. Sy skink vir hulle albei nog koffie en gaan sit weer voor Gary. “Goed, vertel my meer.”

“Ek dink die liggame wat teen die Barbertonsnelweg in die bos gevind is, hou dalk hiermee verband. Ek is nie seker nie, maar daar is ’n patroon wat ek nie kan ignoreer nie.”

“Ek het nie geweet nie, dis vreesaanjaend,” haar stem sagter.

“Die aantal vermiste mense is baie meer as wat mens in ’n klein dorp sou verwag.” Gary kyk op. “Daar is rumours dat Hugo ’n ander girlfriend het. Weet jy daarvan?” Hy tik met sy vinger op die stapel koerante. “Maar fokus nou eers op die saak vir my.”

Irma se oë rek. “Hy het wat?”

“Irma, jy moet fokus. Lees deur die berigte. Vergeet eers van alles anders en bel my môre. Sê vir my ek is verkeerd as jy wil, maar ek dink hier is ’n groter storie.” Gary tik weer met sy vinger op die hoop koerante.

Irma sug diep. “Goed, ek sal die koerante lees. Wie het die artikels geskryf en was daar meer inligting agter die berigte?”

“Daar is baie. Ek het vir jou alles gestuur wat ek het.” Haar selfoon vibreer aanhoudend terwyl sy die e-posse ontvang.

“Dis dalk net so goed dat ek nou net van vakansie af terug is,” mompel sy.

Gary glimlag. “Hoe was dit? Die hele Hollywood-ervaring?”

“Absoluut ongelooflik,” glimlag sy breed.

“Jy lyk fantasties,” sê Gary weer. 

Irma draai speels in die rondte en Gary fluit bewonderend. Hulle lag, maar raak gou weer ernstig.

“Luister, gaan slaap vroeg. Lees môre deur alles en dan gesels ons verder.”

“Oukei, ek dink dis ’n goeie idee. Ek is poegaai van die lang reis. Dalk as ek môre met nuwe energie opstaan en die inligting begin deurwerk, kom ek by dieselfde gevolgtrekking as jy uit.”

“Dankie, Irma,” en Gary staan op. Hy stap na die voordeur. “Ek is regtig jammer oor hoe ek jou in die verlede behandel het. Ons sal later daaroor praat.” Hy plaas sy hand lig op haar skouer.

“Nag, Gary.” Irma maak die hek vir hom oop en sluit dit weer toe hy met ’n kort toet wegry.

Sy skud die koerante bymekaar en met die skootrekenaar onder die ander arm, gaan sy studeerkamer toe. Sy koppel skootrekenaar en drukker met mekaar om Gary se dokumente uit te druk. Die meer indiepte-inligting laat haar hare rys. 

Barberton het twee vermiste mense in die laaste ses maande gehad, Lydenburg een en Nelspruit veel meer. Twee liggame is langs die Barbertonsnelweg gevind. Die polisie het bevestig dat die liggame reeds jare gelede oorlede is. DNS-verslae en tandheelkunderekords word nog afgewag om die slagoffers te identifiseer. Wat die situasie egter bisar maak, is dat daar uitsonderlike merke aan die liggame is en geklee was in vars klere, asof iemand onlangs na die lyke omgesien het.

